**NOTEIKUMI**

Limbažos

2022.gada 24.februārī Nr.7

**APSTIPRINĀTI**

ar Limbažu novada domes

24.02.2022. sēdes lēmumu Nr.216

(protokols Nr.2, 112.§)

**Noteikumi par Limbažu novada pašvaldības atbalstu NEVALSTISKAJĀM un reliģiskajām organizācijām**

*Izdoti saskaņā ar*

 *likuma „Par pašvaldībām”*

*41.panta pirmās daļas 2.punktu*

1. **Vispārīgie noteikumi**
	1. Šie noteikumi nosaka kārtību, kādā Limbažu novada pašvaldība (turpmāk tekstā – Pašvaldība) līdzfinansē biedrības, nodibinājumus, reliģiskās organizācijas un to struktūrvienības (turpmāk tekstā – Organizācijas), kas ir reģistrētas Latvijas Republikas normatīvajos aktos noteiktā kārtībā un darbojas Limbažu novada pašvaldības administratīvajā teritorijā.
	2. Šie noteikumi izveidoti ar mērķi radīt vienotus atbalsta kritērijus Organizāciju **darbības uzturēšanai**.
2. **Līdzfinansējuma piešķiršanas nosacījumi**
	1. Pašvaldības līdzfinansējums – ir katrā konkrētā budžeta gadā piešķirtie Pašvaldības finanšu līdzekļi Organizāciju darbības uzturēšanai. Līdzekļu apjomu Organizāciju līdzfinansējumiem katram budžeta gadam apstiprina Limbažu novada pašvaldības dome (turpmāk tekstā – Dome).
	2. Šie noteikumi neregulē Pašvaldības līdzfinansējuma piešķiršanu gadījumos, kas noteikti citos pašvaldības izdotajos normatīvajos aktos, kas paredz finansējuma piešķiršanu konkrētam mērķim.
	3. Šie noteikumi neregulē Pašvaldības līdzfinansējuma piešķiršanu gadījumos, kad Organizācijai nepieciešams līdzfinansējums kāda cita projekta ietvaros (Eiropas Savienības fondu, Vidzemes lauku partnerības „Brasla”, biedrības „Jūrkante”, Latvijas valsts mežu, Valsts kultūrkapitāla fonda u.tml. projektos). Šajos gadījumos līdzfinansējumu līdz 10% no kopējām projekta izmaksām, piešķir ar atsevišķu Domes lēmumu.
	4. Šie noteikumi neregulē Pašvaldības līdzfinansējuma piešķiršanu nevalstiskajām organizācijām (neatkarīgi no to reģistrētās juridiskās adreses), kas lūdz līdzfinansējumu kāda valstiski nozīmīga, plašai sabiedrībai svarīga projekta realizācijai. Šajos gadījumos līdzfinansējumu piešķir ar atsevišķu Limbažu novada pašvaldības domes lēmumu.
	5. Pašvaldības līdzfinansējumu piešķir ar Organizāciju darbības nodrošināšanu saistītiem izdevumiem (turpmāk tekstā – Līdzfinansētā darbība), ja Organizācija pastāvīgi:
		1. piedalās Pašvaldības kompetencē esošo funkciju īstenošanā;
		2. piesaista vietējos resursus un brīvprātīgo darbu sabiedriski nozīmīgos projektos;
		3. īsteno neformālās izglītības programmas dažādām iedzīvotāju sociālajām grupām;
		4. īsteno veselības veicināšanas aktivitātes;
		5. īsteno ģimenes atbalsta programmas;
		6. īsteno senioru brīvā laika pavadīšanas dažādošanu un dzīves kvalitātes uzlabošanu;
		7. sniedz atbalstu, īsteno pasākumus atkarību mazināšanai;
		8. iesaista cilvēkus ar invaliditāti un rada viņiem pieejamu informatīvo un fizisko vidi;
		9. veicina integrācijas un reemigrācijas procesus Limbažu novadā;
		10. uztur, atjauno, saglabā Limbažu novadā esošus kultūras un vēstures pieminekļus, sakrālās būves;
		11. veicina sadarbību starp nevalstiskām organizācijām un Pašvaldību.
	6. Pašvaldības līdzfinansējuma maksimālā summa, ko var piešķirt vienas Organizācijas darbības līdzfinansēšanai budžeta gadā ir līdz 3 000.00 EUR (trīs tūkstošiem eiro).
	7. Līdzfinansētās darbības aktivitātēm jānotiek Limbažu novada administratīvajā teritorijā un/vai ieguvējiem no līdzfinansētās darbības rezultātiem jābūt Limbažu novada iedzīvotājiem.
	8. Līdzfinansējumu nepiešķir:
		1. nekustamā īpašuma iegādei vai būvniecībai, kas nav saistīti ar fondu finansētiem projektiem, un ar īpašumtiesību kārtošanu saistītiem izdevumiem;
		2. pabalstiem un citiem līdzīgiem maksājumiem privātpersonām;
		3. Organizāciju darbinieku atalgojumam, izņemot gadījumus, kad tas atļauts ar domes lēmumu;
		4. ēdināšanas izdevumiem, izņemot ēdināšanas izdevumiem tajos pasākumos, ko veic nevalstiskā organizācija Pašvaldības vārdā tās deleģētu pasākumu organizēšanai, un ja pasākuma organizēšanas izdevumu tāme ir saskaņota;
		5. aktivitātēm, kuru mērķis ir gūt peļņu;
		6. politiskiem vai militāriem pasākumiem;
		7. pasākumiem, kurus finansiāli atbalsta Pašvaldības citas programmas;
		8. īstenotiem projektiem, aktivitātēm;
		9. ja Organizācija ir reģistrēta mazāk kā 12 mēnešus pirms finansējuma pieprasījuma iesniegšanas;
		10. Organizācijai, kurai ir konstatēti nodokļu parādi vai nav iesniegts gada pārskats;
		11. Organizācijai, kura nav savlaicīgi iesniegusi atskaiti par kādu Pašvaldības iepriekšējā budžeta gadā piešķirtā finansējuma izlietojumu;
		12. Organizācijai, kura Pašvaldībai sniegusi nepatiesas ziņas finansējuma piesaistei.
3. **Pieteikumu par finanšu pieprasījumu sagatavošanas un iesniegšanas kārtība**
	1. Organizācijas pieteikums par finanšu pieprasījumu sastāv no:
		1. iesnieguma līdzfinansējuma pieprasījumam (1.pielikums).
		2. pielikumiem – informācijas, ko iesniedzējs uzskata par būtisku pievienot saistībā ar pieteikumu.
	2. Pieteikumu finansējuma piešķiršanai, noformētu latviešu valodā uz A-4 formāta lapām jāiesniedz Pašvaldībā, iesniedzot Limbažu novada pašvaldības Klientu apkalpošanas centros vai nosūtot ar drošu elektronisko parakstu parakstītu dokumentu uz Pašvaldības oficiālo e-pasta adresi (pasts@limbazunovads.lv).
	3. Organizācijas pieteikumus par finanšu pieprasījumu kārtējam budžeta gadam iesniedz Pašvaldībā:
		1. Projektiem, kurus plānots realizēt 2022.gadā, iesniegšana līdz 2022.gada 1.aprīlim;
		2. Projektus, kurus plānots realizēt sākot no 2023.gada, iesniegšana iepriekšējā gada 1.oktobris – 1.novembris.
	4. Izņēmuma gadījumos, kad finansējums tiek pieprasīts iepriekš neparedzētam mērķim, pieteikumus par finanšu pieprasījumu jāiesniedz ne vēlāk kā 3 (trīs) nedēļas pirms nākamās Domes sēdes.
	5. Gadījumos, kad netiek ievērots šo noteikumu 3.3.punktā norādītais termiņš, finansējums tiek piešķirts ar Domes lēmumu.
4. **Līdzfinansējuma saņemšanas kārtība un kontrole**
	1. Organizāciju iesniegtos pieteikumus izvērtē Limbažu novada pašvaldības finansētā nevalstisko organizāciju projektu konkursa vērtēšanas komisija (turpmāk tekstā – Komisija), kura lemj par visa vai daļēja pieprasītā finansējuma piešķiršanu vai atteikumu piešķirt finansējumu katrai konkrētai Organizācijai.
	2. Komisija sastāv no 9 komisijas locekļiem, tai skaitā komisijas priekšsēdētājs un sekretārs.
	3. Komisija ir lemttiesīga, ja tās sēdē piedalās vairāk nekā puse no komisijas locekļiem.
	4. Komisijas locekļi savā darbībā ievēro likumu „Par interešu konflikta novēršanu valsts amatpersonu darbībā”.
	5. Komisijas darbības mērķis ir nodrošināt Pašvaldības finansētā nevalstisko organizāciju biedrību atbalstam paredzēto līdzekļu racionālu, efektīvu izlietošanu, atklātumu un nevalstisko organizāciju brīvu konkurenci, kā arī vienlīdzīgu un taisnīgu attieksmi pret tiem.
	6. Pretendents, iesniedzot finanšu pieprasījumu, apņemas ievērot šī nolikuma noteikumus un atbild par sniegto ziņu patiesumu.
	7. Organizācijai finansējums tiek piešķirts, ja par to nobalsojuši ne mazāk kā 5 Komisijas locekļi.
	8. Komisija, izvērtējot finanšu pieprasījumus, priekšroku dod Organizācijām, kurām noteikts sabiedriskā labuma organizācijas statuss, kuru darbība saistīta ar sabiedrisko labumu, labdarību, brīvprātīgo darbu, kuras negūst ienākumus no saimnieciskās darbības, kuru Līdzfinansējamā darbība pieejama plašākam personu lokam.
	9. Komisija ir tiesīga noraidīt finanšu pieprasījumu, informējot par to Organizāciju, kā arī norādot finanšu pieprasījuma noraidīšanas iemeslu.
	10. Pēc finanšu pieprasījuma izskatīšanas Komisija izvērtē un Dome nosaka piešķirtā finansējuma apmēru, ņemot vērā budžeta iespējas.
	11. Līdzfinansējumu nepiešķir, ja Pašvaldības budžetā nav finanšu līdzekļu, kas plānoti līdzfinansējuma nodrošināšanai.
	12. Ja finanšu pieprasījums neatbilst šī nolikuma prasībām, finanšu pieprasījums netiek vērtēts.
	13. Komisija ir tiesīga no Organizācijas pieprasīt papildu informāciju par finanšu pieprasījumu.
	14. Pēc komisijas lēmuma, komisija iesaka Domei atbalstāmos projektus un to piešķirto finansējuma apmēru, ņemot vērā budžeta iespējas, virzot pieprasījumus uz domes sēdi apstiprināšanai.
	15. Iesniegtos dokumentus Pašvaldība atpakaļ neizsniedz.
	16. Pēc domes lēmuma, par finansējuma piešķiršanu starp pašvaldību un Organizāciju tiek noslēgts finansējuma līgums (turpmāk tekstā – Līgums) (2.pielikums);
	17. Pašvaldības piešķirtais finansējums 10 (desmit) darba dienu laikā pēc Līguma abpusējas parakstīšanas tiek pārskaitīts uz Organizācijas norādīto bankas kontu.
	18. Organizācijām, kurām tika piešķirts finansējums, viena mēneša laikā pēc līdzekļu izlietošanas, bet ne vēlāk kā līdz kārtējā gada 30.novembrim jāiesniedz Pašvaldībā atskaiti par Pašvaldības piešķirto finanšu līdzekļu izlietošanu un Līdzfinansēto darbību īstenošanu, kas sastāv no:
		1. saturiskās atskaites par līdzfinansējuma izlietošanu (3.pielikums);
		2. finanšu atskaite par visa līdzfinansējuma summas izlietojumu (4.pielikums).
	19. Par Finansējuma izlietojumu Organizācija iesniedz attaisnojuma dokumentu oriģinālus vai kopijas (maksājuma uzdevumus, konta izdrukas, rēķinus, pavadzīmes, EK čekus u.c.), kas sagatavoti atbilstoši normatīvajiem aktiem.
	20. Organizācijas iesniegtajiem izdevumus pamatojošiem attaisnojuma dokumentiem par Finansējuma izlietojumu, kuru vērtība ir virs 29,00 EUR (divdesmit deviņi eiro), neieskaitot PVN, jābūt norādītiem finansējuma saņēmēja rekvizītiem.
	21. Uz Organizācijas iesniegtajiem izdevumus pamatojošiem attaisnojuma dokumentiem par Finansējuma izlietojumu no pirmā eiro līdz 29,00 EUR (divdesmit deviņiem eiro), neieskaitot PVN, jābūt norādītiem finansējuma saņēmēja rekvizītiem vai kases čeka izsniedzēja parakstam, paraksta atšifrējumam, spiedogam.
	22. Pašvaldībai ir tiesības pārbaudīt piešķirto līdzekļu izlietošanu jebkurā līdzfinansētās darbības realizācijas posmā, kā arī prasīt atlīdzināt visus zaudējumus, kuri pašvaldībai radušies Organizācijas darbības vai bezdarbības dēļ.
	23. Ja Organizācija piešķirtos finanšu līdzekļus pilnībā vai daļēji neizlieto līdz līguma beigu termiņam, vai atbilstoši šo noteikumu prasībām nevar atskaitīties par finanšu līdzekļu izlietojumu, neizlietotā līdzekļu daļa vai līdzekļu daļa, par kuru nav iesniegtas atskaites, 15 kalendāro dienu laikā jāatmaksā Pašvaldības norādītajā bankas norēķinu kontā.
	24. Finansējuma izlietošanas kontroli veic, ar izpilddirektora rīkojumu noteikts Limbažu novada pašvaldības Finanšu un ekonomikas nodaļas darbinieks.
	25. Informācija par piešķirto finansējumu, realizētajām aktivitātēm un sasniegtajiem rezultātiem tiek publiskota pašvaldības mājaslapā www.limbazunovads.lv.
5. **Noslēguma jautājumi**
	1. Noteikumi stājas spēkā ar to apstiprināšanu Domes sēdē.
	2. Ar šo noteikumu spēkā stāšanos spēku zaudē [„Noteikumi par Limbažu novada pašvaldības līdzfinansējumu sabiedriskajām organizācijām (biedrībām, nodibinājumiem un reliģiskajām organizācijām)](https://www.limbazi.lv/images/stories/dokumenti/2018/Nolikumi/28_Noteikumi_par_finansejumu_biedribam.doc) (apstiprināti ar Limbažu novada domes 23.01.2020. sēdes lēmumu).
	3. Ar šo noteikumu spēkā stāšanos spēku zaudē 2014.gada 17.septembra Salacgrīvas novada domes lēmumam Nr.321 (protokols Nr.9; 2.§) “Nolikums “Par kārtību, kādā Salacgrīvas novada dome atbalsta nevalstiskās organizācijas””.
	4. Finanšu pieprasījumus, kas līdz 2021.gada 31.decembrim iesniegti Limbažu, Alojas un Salacgrīvas domes apstiprinātajos projekta konkursos, automātiski iekļaut 2022.gada pieteikumu sarakstā izvērtēšanai pēc pašvaldības budžeta apstiprināšanas.

Limbažu novada pašvaldības

Domes priekšsēdētājs D.Straubergs

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**